Polisieman dood, 2 vas ná skietery | Netwerk24
Polisieman dood, 2 vas ná skietery
08 April 2021 20:06
'n Polisiekonstabel is dood en twee verdagtes is in hegtenis geneem nadat 'n skietgeveg Woensdagaand in Nkandla in KwaZulu-Natal uitgebreek het.
Brig. Jay Naicker, polisiewoordvoerder, sê konst. Happy Sipho Dladla (36) is doodgeskiet nadat polisiebeamptes omstreeks 21:30 op 'n wenk oor ongelisensieerde vuurwapens in die Vimbimbobo-omgewing gereageer het.
" 'n Skietgeveg het uitgebreek tussen die verdagtes en die polisiebeamptes. Konst. Dladla en 'n kollega (37) is gewond. Beide polisiemanne is na 'n plaaslike hospitaal gehaas. Konst. Dladla is later in die hospitaal aan sy beserings dood."
Volgens Naicker het die verdagtes ná die skietery met een van die polisiemanne se dienspistole gevlug.
"Verskeie polisie-eenhede en lede van die Valke het die hele nag onverpoos gewerk om die verdagtes op te spoor. 'n 34-jarige man is op klagte van moord, poging tot moord en roof in hegtenis geneem."
Dei gesteelde dienspistool is gevind by 'n 40-jarige man wat in die skietgeveg gewond is en is tans onder polisiebewaking in die hospitaal.
Volgens Naicker word die identiteit van die ander polisieman, wat gewond en in 'n kritieke toestand verkeer, om veiligheidsdoeleindes nie bekend gemaak nie.